
COMUNICAT DE PRESĂ

Demararea proiectului „Puternic fără violență, liber fără dependență!” - ediția 2026-2027 – educație pentru prevenție, siguranță și responsabilitate în rândul elevilor 
din județul Caraș-Severin

Instituția Prefectului – Județul Caraș-Severin anunță demararea proiectului “PUTERNIC FĂRĂ VIOLENȚĂ, LIBER FĂRĂ DEPENDENȚĂ!” - EDIȚIA A II-A, o inițiativă dedicată dezvoltării, în rândul elevilor din unitățile de învățământ preuniversitar din județ, a unui comportament preventiv și a capacității de reacție în fața unor riscuri și situații cu impact asupra siguranței, sănătății și dezvoltării lor armonioase.
Proiectul își propune să contribuie la creșterea nivelului de informare și conștientizare a elevilor cu privire la efectele nocive ale consumului de substanțe, riscurile asociate comportamentelor adictive, inclusiv adicțiilor digitale, precum și la prevenirea și combaterea violenței și bullyingului, inclusiv a agresiunilor în mediul online și a traficului de persoane.
Implementarea proiectului se realizează sub coordonarea Instituției Prefectului – Județul Caraș-Severin, în parteneriat cu Inspectoratul Școlar Județean Caraș-Severin (ISJ), Direcția Generală de Asistență Socială și Protecția Copilului Caraș-Severin (DGASPC), Direcția de Sănătate Publică a Județului Caraș-Severin (DSP) și Asociația CLAR, în colaborare cu Centrul de Sănătate Mintală și pentru Prevenirea Adicțiilor din cadrul Spitalului Județean de Urgență Reșița și Agenția Națională Împotriva Traficului de Persoane – Centrul Regional Tiimșoara.
Prin implicarea instituțiilor și organizațiilor partenere, proiectul urmărește să ofere elevilor informații adaptate vârstei și nevoilor lor, să încurajeze adoptarea unor decizii responsabile și să dezvolte abilitățile necesare pentru recunoașterea situațiilor de risc, solicitarea sprijinului și adoptarea unor conduite adecvate în fața acestora.
Primele activități au fost deja desfășurate în unități de învățământ din județ. Peste 150 de elevi din ciclurile primar, gimnazial și liceal au participat, încă din primele zile de implementare, la sesiuni de informare și conștientizare pe teme precum prevenirea consumului de substanțe cu efect nociv, identificarea comportamentelor adictive, siguranța în mediul digital, prevenirea violenței și a bullyingului, precum și recunoașterea riscurilor asociate traficului de persoane.
Aceste prime întâlniri reprezintă un pas important în consolidarea unei culturi a prevenției în mediul școlar și în promovarea unui climat educațional sigur, bazat pe respect reciproc, responsabilitate și sprijin. 
Invitație adresată unităților de învățământ din județ
Instituția Prefectului – Județul Caraș-Severin invită toate unitățile de învățământ preuniversitar din județ să se alăture proiectului “PUTERNIC FĂRĂ VIOLENȚĂ, LIBER FĂRĂ DEPENDENȚĂ!” - EDIȚIA A II-A și să solicite, prin intermediul Inspectoratului Școlar al Județului Caraș-Severin, organizarea unor activități de informare, educare și prevenție pentru elevi.
Activitățile vor fi adaptate în funcție de particularitățile de vârstă ale beneficiarilor și de nevoile identificate la nivelul fiecărei unități de învățământ, astfel încât intervențiile să răspundă cât mai eficient provocărilor cu care se confruntă elevii și comunitățile școlare.
Cadrele didactice și conducerile unităților de învățământ sunt încurajate să semnaleze temele care necesită o atenție deosebită și să solicite sprijinul echipei de proiect pentru organizarea sesiunilor dedicate. Prin această abordare, proiectul își propune să dezvolte o colaborare activă între instituțiile implicate, școală, elevi și comunitate.
Prevenirea începe prin informare, continuă prin dialog și se consolidează prin implicare. 
Proiectul “PUTERNIC FĂRĂ VIOLENȚĂ, LIBER FĂRĂ DEPENDENȚĂ!” - EDIȚIA A II-A își propune să transforme prevenția într-un demers constant, accesibil și adaptat realităților din școlile județului Caraș-Severin, astfel încât fiecare elev să aibă acces la informații relevante și la sprijinul necesar pentru a face alegeri sigure și responsabile.

